Harry Aumere
Harry Aumere (kuni 1937 Harry Anton; 13. veebruar 1917 Tallinn – 8. veebruar 1987 Tallinn) oli Eesti kergejõustiklane ja kergejõustikutreener. Oli 1940. aastal Eesti meister 100 m jooksus ja aastatel 1936–1940 viis korda teatejooksudes (Kalevi meeskonnas). Tema isiklik rekord 100 m jooksus oli 11,0 (1940). Mobiliseeriti 1941. aastal Punaarmeesse. Oli 1945. aastast Kalevi kesknõukogu instruktor ja 1946–1947 Eesti NSV Spordikomitee kergejõustikutreener. 1945. aastast juhendas Tallinna Kalevi kergejõustiklaste treeninguid – algul põhitöö kõrvalt, aastatel 1954–1971 koosseisulise treenerina. Oli aastatel 1947–1954 Tallinna 1. Keskkoolis kehalise kasvatuse õpetaja.